দলীয় প্রার্থীর বিরুদ্ধে ভোটে লড়ার সিদ্ধান্ত থেকে নড়লেন না যশোবন্ত সিংহ। ফলে, বর্ষীয়ান নেতাকে দল থেকে দ্বিতীয় বার বহিষ্কার করতে বাধ্য হল বিজেপি। আজ রাতে এক বিবৃতিতে দল জানিয়েছে, দার্জিলিঙের বিদায়ী সাংসদকে ছ’বছরের জন্য বহিষ্কার করা হয়েছে। লোকসভা ভোটের প্রার্থী বাছাই শুরু হওয়ার আগেই যশোবন্ত বিজেপি সভাপতি রাজনাথ সিংহকে জানান, আগামী লোকসভা ভোটে শেষ বারের মতো প্রতিদ্বন্দ্বিতা করতে চান তিনি। লড়তে চান তাঁর ভিটে রাজস্থানের বাড়মের থেকে। রাজনাথ তাঁকে জানান, পরিস্থিতি বিচার করে সিদ্ধান্ত নিতে হবে। ভোট-সমীকরণের কথা মাথায় রেখে শেষ পর্যন্ত ওই কেন্দ্রে প্রার্থী করা হয় জাঠ নেতা সোনারাম চৌধুরিকে। তার পরেই বেঁকে বসেন যশোবন্ত। বাড়মের থেকে নির্দল প্রার্থী হিসেবে দাঁড়ানোর সিদ্ধান্ত নেন তিনি। প্রাক্তন বিদেশমন্ত্রীকে বোঝানোর অনেক চেষ্টা করেন শীর্ষ নেতৃত্ব। কেবল টিকিটের নিরিখে নিজের গুরুত্ব বিচার না করতে অনুরোধ করা হয় তাঁকে। ক্ষমতায় এলে রাষ্ট্রদূত বা অন্য পদে তাঁর অভিজ্ঞতাকে ব্যবহারের আশ্বাসও দিয়েছিল দল। কিন্তু নিজের অবস্থানে অনড় থেকেছেন যশোবন্ত। বিজেপির সংবিধান অনুযায়ী, কেউ দলীয় প্রার্থীর বিরুদ্ধে দাঁড়ালে তাঁকে দল থেকে বহিষ্কার করতে হবে। মনোনয়ন প্রত্যাহারের শেষ দিন পর্যন্ত অপেক্ষা করে তাই চরম সিদ্ধান্ত নিলেন শীর্ষ নেতৃত্ব। ভোটের ঠিক আগে এই সিদ্ধান্ত নেওয়া নিয়ে অবশ্য দ্বিধাগ্রস্ত ছিলেন কয়েক জন নেতা। তাঁদের বক্তব্য ছিল, এখন যশোবন্তকে বহিষ্কার করা হলে সাময়িক ভাবে তিনিই চলে আসবেন শিরোনামে। যশোবন্ত-বিতর্কে চাপা পড়ে যাবেন নরেন্দ্র মোদী। তাই যশোবন্তের ভবিষ্যৎ যখন লেখা হয়েই গিয়েছে, তখন তা কার্যকর করা নিয়ে তাড়াহুড়ো না করলেও চলবে। বরং স্থান-কাল দেখাটা বেশি জরুরি। কিন্তু পরিস্থিতির চাপে শেষ পর্যন্ত বহিষ্কারের পথেই হাঁটতে বাধ্য হলেন রাজনাথ। দলীয় সূত্রে খবর, যশোবন্তকে বহিষ্কার করে কড়া বার্তাও দিতে চাইলেন বিজেপি নেতৃত্ব। সম্প্রতি বিতর্কিত ব্যক্তিদের দলে নেওয়া-সহ নানা বিতর্কে বিজেপির অন্দরের অনৈক্যের ছবি বার বার বাইরে এসেছে। সুষমা স্বরাজ-সহ একাধিক শীর্ষ নেতা যশোবন্তের প্রতি সহানুভূতিশীল। তাই শীর্ষ নেতৃত্ব বোঝাতে চাইলেন, দলের বিরুদ্ধে কোনও বিদ্রোহ বরদাস্ত করা হবে না। ২০০৯ সালে মহম্মদ আলি জিন্নার প্রশস্তি করায় দল থেকে বহিষ্কার করা হয়েছিল যশোবন্তকে। ঘটনাচক্রে তখন সভাপতি ছিলেন রাজনাথই। শমলায় জাতীয় কর্মসমিতির বৈঠকে যোগ দিতে আসা যশোবন্তকে হোটেলে ফোন করে রাজনাথই জানিয়ে দিয়েছিলেন বহিষ্কারের কথা (যে প্রসঙ্গ তুলে যশোবন্ত সম্প্রতি বলেছেন, “ও ভাবে একটা পিওনকেও কেউ তাড়ায় না।”)। পরে নিতিন গডকড়ী যখন সভাপতি হন, তখন লালকৃষ্ণ আডবাণীর অনুরোধে দলে ফিরিয়ে আনা হয় যশোবন্তকে। কিন্তু এ বার যশোবন্তের আচরণে ক্ষুব্ধ অনেকেই। সম্প্রতি যশোবন্ত লালকৃষ্ণ আডবাণীর সঙ্গে দেখা করেন। দলীয় সূত্রে খবর, তখন বাড়মের থেকে নির্দল প্রার্থী হওয়ার কথা আডবাণীকে জানাননি তিনি। কিন্তু রাজনাথ, অরুণ জেটলির মতো নেতাদের বিরুদ্ধে অনেক কথা বলেছেন। পরে তাঁর কথায় অস্বস্তিতে পড়েছেন নরেন্দ্র মোদীও। রাজস্থানের মুখ্যমন্ত্রী বসুন্ধরা রাজে সিন্ধিয়ার সঙ্গেও যশোবন্তের সম্পর্ক খুব খারাপ। বহিষ্কারের পরে তাই যশোবন্তকে হারানোর জন্য উঠেপড়ে লেগেছেন বিজেপি নেতারা। রাজপুত ভোট তাঁর ঝুলিতে যাওয়া রুখতে স্থানীয় এক প্রভাবশালী নেত্রীকে সম্প্রতি দলে নিয়েছেন বসুন্ধরা। যশোবন্ত অবশ্য জানিয়েছেন, তিনি হার-জিতের পরোয়া করেন না। জীবনের শেষ ভোটে বাড়মের থেকে হারলেও তাঁর কিছু আসে যায় না। যশোবন্তকে নিয়ে এই সিদ্ধান্তে অস্বস্তিতে পড়বেন তাঁর বিধায়ক পুত্র মানবেন্দ্রও। বাবাকে বোঝানোর অনেক চেষ্টা করেছেন তিনিও। তাতে সফল না হয়ে এক মাসের ছুটিতে গিয়েছেন। জেটলি অবশ্য আগেই মানবেন্দ্রর সঙ্গে কথা বলেছেন। বাবার কাজকর্ম যাতে তাঁর উপরে প্রভাব না ফেলে সে কথাই তিনি যশোবন্ত-পুত্রকে বোঝানোর চেষ্টা করেছেন বলে দলীয় সূত্রে খবর। মুখে যা-ই বলুক বিজেপি, ভোটের আগে এই সিদ্ধান্ত যে কিছুটা হলেও বিতর্ক তৈরি করবে তাতে সন্দেহ নেই। রাজনাথরা সেই পরিস্থিতি কী ভাবে সামাল দেন তা-ই এখন দেখার।